钦定古今图书集成/明伦汇编/官常典/第425卷 > 隋
## 钦定古今图书集成/明伦汇编/官常典/第425卷 > 隋

隋仍置太府寺卿，统左右藏、尚方诸署。

按《隋书百官志》：“高祖既受命，改周之六官。其所制名，
多依前代之法。置内侍省太府寺。太府寺置卿、少卿
各一人，丞六人，主簿四人，录事四人。太府寺统左藏、
左尚方、内尚方、右尚方、司染、右藏、黄藏、掌冶、甄官等
署，各置令丞等员。”

〈注〉令二人，左右尚方则加至二人，《黄藏》则惟置一人。丞四人。左尚则八人，右尚则六人，《黄藏》则一人。

太府卿正三品上阶。少卿从三品上阶。丞正七品。左
尚方右尚方司染署令，正八品。右藏黄藏掌冶署令，
正八品上阶。甄官署令正八品。左尚方右尚方司染署丞正九品。右藏黄藏掌冶署丞从九品上阶。甄官
署丞从九品。

### 炀帝大业三年设殿内省掌诸供奉分太府寺为少府监

按《隋书炀帝本纪》，不载。按《百官志》，“炀帝即位，多所
改革。三年定令，品自第一至于第九，唯置正从，而除
上下阶。”分门下、太仆二司，取殿内监名以为殿内省，
分太府寺为少府监。

殿内省。置监，正四品，少监，从四品；丞，从五品。各一人，
掌诸供奉。又有奉车都尉十二人，掌进御舆马。统“尚
食、尚药、尚衣、尚舍、尚乘、尚辇等六局”，各置奉御二人，
正五品，皆置直长以贰之。正七品，尚食直长六人，又
有食医员。尚药直长四人，又有侍御医、司医、医佐员。
尚衣，即旧御府也，改名之，有直长四人。尚舍，即旧殿
中局也，改名之，有直长八人。尚乘局置左右六闲：一
左右飞黄闲，二左右吉良闲，三左右龙媒闲，四左右
𫘦𬳿闲，五左右𫘝𫘨闲，六左右天苑闲，有直长十四
人，又有奉乘十人。尚辇有直长四人，又有掌辇六人。
光禄已下八寺卿，皆降为从三品，少卿各加置二人，
为从四品。诸寺上署令，并增为正六品，中署令为从
六品，下署令为正七品。始开皇中，署司唯典掌受纳。
至是，署令为判首，取二卿判、丞，唯知勾检。令阙，丞判。
太府寺既分为少府监，但管京都市五署及平准、左
右藏等，凡八署。京师东市曰都会，西市曰利人，东都
东市曰丰都，南市曰大同，北市曰通远。及改诸令为
监，唯市署曰令。

少府监置监，从三品，少监，从四品，各一人；丞，从五品，
二人。统左尚、右尚、内尚、司织、司染、铠甲、弓弩、掌冶等
署。复改监、少监为令、少令，并司织、司染为“织染署”，废
铠甲、弓弩二署。